<classify> TABIA ya wabunge wa mkoani Mbeya kutohudhuria vikao vya bodi ya barabara na vya kamati ya ushauri ya mkoa RCC, imemkera Mkuu Mkoa huo, Albert Chalamila na amechukua uamuzi wa kumwandikia barua Waziri Mkuu na uongozi wa kitaifa wa Chama Cha Mapinduzi CCM kuhusiana na suala hilo.Chalamila alionesha kuchukizwa na tabia hiyo kwenye kikao cha bodi ya barabara ya mkoa huo kilichofanyika jijini Mbeya juzi, baada ya kuona kati ya wabunge wote waliopo mkoani humo ni mmoja tu wa Mbeya Vijijini, Oran Njeza, aliyehudhuria na baadaye akaongezeka wa Kyela, Dk Harrison Mwakyembe.Sasa naona bora makaratasi yanisaidie maana hizi ni dharau za wazi na mimi kama mkuu wa mkoa sipendi kudharauliwa. Tunapenda kulalamika wakati hatuhudhurii vikao. Mwaka jana walihudhuria mbunge wa Mbeya Vijijini na wa Busokelo. Leo namuona wa Mbeya Vijijini pekee, alisema Chalamila kabla ya kuwasili Dk Mwakyembe.Wakati fulani majungu wanayatengeneza wenyewe, utasikia ooh meneja yule ananihujumu, sasa anakuhujumu kwani anataka ubunge! Lazima wabunge wajue sie wengine tunapita, wenye mkoa ni wao na kama ni kuharibikiwa mkoa basi wao ndiyo watakaokuwa wameharibikiwa.Sasa namwandikia Waziri Mkuu kwani yeye ndiye bosi wa shughuli zote za Bunge na namwandikia mwenyekiti wa chama CCM taifa waone la kufanya, aliongeza kusema.Katika kikao hicho, Chalamila pia aliutaka Wakala wa Barabara za Mijini na Vijjini Tarura kuongeza kasi ya utendaji kazi, akisema chombo hicho kimekuwa msaada mkubwa kwa wananchi kwani sasa ujenzi wa barabara umeanza kuonekana ikilinganishwa na zamani wakati zilipokuwa chini ya halmashauri. Akizungumza kwenye kikao hicho, Mbunge wa Mbeya Vijijini, Njeza alilalamikia fedha kidogo zinazotolewa kwa ajili ya ukarabati wa barabara maeneo ya vijijini, akisema haziendani na mahitaji halisi yaliyopo hivyo kukwamisha jitihada za uzalishaji zinazofanywa na wananchi.Bajeti ya Tarura kwa Mbeya DC siyo rafiki kabisa, anayepanga ni bora akiri kuwa hawatendei haki kabisa wananchi. Mtandao wa barabara wa kilometa 1,000 unatengewa bajeti ya kuboresha kilometa 30 kwa mwaka hii inamaanisha utamaliza miaka 30 unakwatua tu hizo barabara.Barabara kama za Simambwe hazipitiki kabisa na ndiko tunategemea mapato kutokana na uzalishaji mkubwa. Ni vema barabara zilizo kwenye maeneo ya uzalishaji mkubwa wa mazao zipewe kipaumbele, alisema.  <topic>: kitaifa 